El grup d'usuaris del Servei Prelaboral que cada setmana fa tallers a l'Ecomuseu del Blat de Taradell va trobar fa uns dies el fòssil d'un sireni. Concretament, la troballa la va fer el tècnic d'Osonament que coordina el grup, en Toni Canadell, el qual és naturalista i havia vist una exposició sobre fòssils uns dies abans. El grup estava treballant als camps del Mas Colomer de Taradell quan en Toni Canadell va veure a terra unes "pedres diferents". Segons va explicar a El 9 Nou, "hi vaig fer una mirada diferent perquè havia vist l'exposició". Després es va posar en contacte amb un geòleg, el qual li va confirmar que les restes pertanyien a la costella d'un sireni. Un cop entregada la peça al Servei d'Arqueologia i Paleontologia de la Generalitat, també es va comprovar que tenia la marca d'una dent. Les aigües poc profundes del mar interior d'Osona eren un hàbitat per aquests grans mamífers herbívors, avantpassats dels actuals manatís (vaques marines).
El Servei Prelabloral d'Osonament participa als diferents tallers de l'Ecomuseu del Blat des del març de 2017. Cada dimecres duen a terme diverses tipologies de tallers de restitució de les feines agrícoles al camp dels Ametllers del Mas El Colomer, així com la preservació del seu entorn com a santuari agroecològic per fomentar la biodiversitat. Puntualment, també participen a d'altres tallers als diferents centres patrimonials, centres d'estudi i centres de difusió de la Xarxa de Patrimoni Rural – Ecomuseu del Blat.
Notícia d'El 9 Nou.